CELEX: 52020PC0281
Language: sl
Date: 2020-07-24
Title: Predlog UREDBA EVROPSKEGA PARLAMENTA IN SVETA o spremembi Uredbe (EU) 2017/1129 v zvezi s prospektom EU za okrevanje in ciljno usmerjenimi prilagoditvami za finančne posrednike, da bi se podprlo okrevanje po pandemiji COVID-19

EVROPSKA KOMISIJA
            Bruselj, 24.7.2020
            COM(2020) 281 final
            2020/0155(COD)
            Predlog
            UREDBA EVROPSKEGA PARLAMENTA IN SVETA
            o spremembi Uredbe (EU) 2017/1129 v zvezi s prospektom EU za okrevanje in ciljno usmerjenimi prilagoditvami za finančne posrednike, da bi se podprlo okrevanje po pandemiji COVID-19
            (Besedilo velja za EGP)
            {SWD(2020) 120 final}
            
               
         
         
            
               OBRAZLOŽITVENI MEMORANDUM
            
            
               1.OZADJE PREDLOGA
            
            
               1.1.Razlogi za predlog in njegovi cilji
            
            
               Gospodarska kriza, ki jo je povzročila pandemija COVID-19, je močno prizadela države članice EU. Potrebno je hitro ukrepanje, da se zagotovi podpora udeležencem na kapitalskih trgih. Komisija je v sporočilu z dne 13. marca 2020 z naslovom „Usklajen gospodarski odziv na izbruh virusa COVID-19“
                  1
                poudarila pomen zagotavljanja likvidnosti finančnega sektorja EU in preprečevanja grozeče recesije z ukrepi na vseh ravneh. Poleg tega je 27. maja 2020 v sporočilu z naslovom „Čas za Evropo: obnova in priprava za naslednjo generacijo“
                  2
                predstavila ključne instrumente v podporo načrtu okrevanja za Evropo, vključno z ukrepi, ki naj bi zagnali gospodarstvo in spodbudili zasebne naložbe. Tudi v tem sporočilu je poudarila, da bosta likvidnost in dostop do financiranja še naprej izziv za podjetja.
            
            
               
                  Namen ciljno usmerjenih sprememb ureditve za prospekte iz uredbe o prospektu
                     3
                   je, da se podjetjem omogoči dostop do novih finančnih sredstev v kratkem času ter s tem pripomore h gospodarskemu okrevanju po krizi, ki jo je povzročil izbruh pandemije COVID-19. Cilj predloga je zlasti pomagati podjetjem, da zberejo lastniški kapital in tako ponovno vzpostavijo vzdržno razmerje med dolžniškim in lastniškim kapitalom ter postanejo odpornejša.
               
               
                  Prospekt je zakonsko predpisan dokument, ki vsebuje informacije o podjetju in vrednostnih papirjih, ki jih tako podjetje ponudi javnosti ali želi uvrstiti v trgovanje na reguliranem trgu. Te informacije naj bi služile kot osnova, na podlagi katere se vlagatelji odločijo, ali bodo vlagali v vrednostne papirje, ki jih izda posamezno podjetje. Stroški priprave prospekta bi lahko imeli odvračilni učinek za izdajatelje, ki so v finančnih težavah in želijo zbrati nova sredstva, zlasti lastniški kapital. Zaradi razmer, ki so posledica pandemije COVID-19, je bistveno zagotoviti, da za izdajatelje, katerih delnice so že uvrščene v trgovanje, prospekt ne deluje kot ovira za zbiranje kapitala na javnih trgih. 
               
               
                  Namen tega predloga je torej poenostaviti postopek, da bi izdajatelji v izrednih gospodarskih razmerah, ki so posledica pandemije COVID-19, lahko hitro zbrali kapital. Predlagane spremembe uredbe o prospektu vključujejo uvedbo nove vrste krajšega prospekta (v nadaljnjem besedilu: prospekt EU za okrevanje) in ciljno usmerjene spremembe za zmanjšanje pritiska na finančne posrednike (obveščanje o dodatkih in izdaje nelastniških vrednostnih papirjev s strani kreditnih institucij). 
               
            
            
               1.1.1.Prospekt EU za okrevanje
            
            
               
                  Cilj prospekta EU za okrevanje je izdajateljem, katerih delnice so uvrščene v trgovanje na reguliranem trgu ali zagonskem trgu MSP, zagotoviti poenostavljena pravila glede razkritja, ki so prilagojena njihovim posebnim potrebam v okolju po krizi, hkrati pa ohraniti prospekt kot pomembno orodje za obveščanje potencialnih vlagateljev. V sedanjih pokriznih razmerah je bistveno zmanjšati regulativne ovire, ki bi lahko vplivale na dokapitalizacijo podjetij, in izdajateljem omogočiti, da lahko že zgodaj v fazi okrevanja izkoristijo priložnosti na javnih trgih.
               
               
                  Prospekt EU za okrevanje bi bil osredotočen na bistvene informacije in bi bil na voljo le za sekundarne izdaje delnic. Če imajo izdajatelji delnice, ki so bile najmanj zadnjih 18 mesecev neprekinjeno uvrščene v trgovanje na reguliranem trgu ali zagonskem trgu MSP, se pričakuje, da bo poenostavljeno razkritje zmanjšalo stroške priprave prospekta in prispevalo k lažji razumljivosti dokumenta. Poleg tega bi moral prospekt EU za okrevanje prispevati k učinkovitejšemu pregledu, ki ga izvajajo pristojni nacionalni organi. V tem smislu namerava predlagana ureditev za prospekt EU za okrevanje skrajšati rok za potrditev prospekta na 5 delovnih dni, da bi lahko izdajatelji čim prej izkoristili priložnosti za zbiranje kapitala. Ta nova vrsta prospekta bi bila prav tako upravičena do enotnega mehanizma EU, ki omogoča uporabo potrjenih prospektov za čezmejne ponudbe in uvrstitve v trgovanje. 
               
               
                  Prospekt EU za okrevanje bi (i) podjetja, ki želijo zbrati lastniški kapital na kapitalskih trgih, zlahka pripravila, (ii) vlagatelji, ki želijo ta podjetja financirati, bi ga zlahka razumeli, (iii) nacionalni pristojni organi pa zlahka pregledati in potrdili. 
               
               
                  Namen prospekta EU za okrevanje je pomagati pri dokapitalizaciji podjetij v fazi okrevanja. Zato je zasnovan kot začasna ureditev, ki se preneha uporabljati 18 mesecev po datumu začetka uporabe te uredbe. V okviru pregleda uredbe o prospektu bi bilo treba oceniti tudi, ali prospekt EU za okrevanje izpolnjuje svoje cilje. Za pomoč pri tej oceni bi se v skladu s predlogom v centralnem mehanizmu ESMA za shranjevanje, ki zbira podatke o prospektih od pristojnih nacionalnih organov, zbirali tudi podatki o prospektu EU za okrevanje. Ta malenkostna prilagoditev centralnega mehanizma organa ESMA za shranjevanje ne bi smela zahtevati dodatnih virov od tega organa. Prav tako ne bi smela povzročiti znatnih dodatnih stroškov.
               
            
            
               1.1.2.Spremembe za zmanjšanje pritiska na finančne posrednike
            
            
               
                  Dodatki 
               
            
            
               Izdajatelj je dolžan objaviti dodatek k prospektu za vsak pomemben nov dejavnik, večjo napako ali večjo netočnost v zvezi z informacijami iz prospekta, ki bi lahko vplivala na oceno vrednostnih papirjev in ki se pojavi ali ugotovi v obdobju od potrditve prospekta do izteka obdobja ponudbe ali do začetka trgovanja na reguliranem trgu, odvisno od tega, kaj je pozneje. Kadar se objavi dodatek, lahko vlagatelji uveljavljajo svojo pravico do umika v dveh delovnih dneh od objave dodatka. Finančni posredniki morajo v okviru svoje dolžnosti, da zaščitijo vlagatelje, na dan objave dodatka stopiti v stik z vlagatelji in jih obvestiti, da je bil objavljen dodatek. Takšen rok, pa tudi široka opredelitev „vlagateljev, s katerimi je treba stopiti v stik“, sta ustvarila težave za finančne posrednike. 
            
            
               Da bi se te težave odpravile in da bi se sprostili viri finančnih posrednikov, predlog pojasnjuje obveznosti finančnih posrednikov v zvezi z dodatki. Finančni posredniki bi morali o možnosti objave dodatka obvestiti le vlagatelje, ki so vrednostne papirje kupili ali vpisali prek njih, pod pogojem, da je bil dogovor o nakupu ali vpisu sklenjen v obdobju od potrditve prospekta do izteka obdobja ponudbe ali do začetka trgovanja na reguliranem trgu, odvisno od tega, kaj je pozneje. Finančni posrednik mora po objavi dodatka stopiti v stik samo z vlagatelji, ki imajo pravico do umika. S predlogom se tudi podaljšuje rok, v katerem morajo finančni posredniki stopiti v stik z vlagatelji, na en delovni dan od objave dodatka. Da bi ohranili visoko raven zaščite vlagateljev, se obdobje, v katerem lahko vlagatelji uveljavljajo pravico do umika, podaljša z dveh delovnih dni na tri delovne dni od objave dodatka. 
            
            
               Ker bi se s ciljno usmerjenimi spremembami odpravile opisane težave in bi se sprostili viri finančnih posrednikov, obenem pa ohranila visoka raven zaščite vlagateljev, take spremembe ne bi bile časovno omejene.
            
            
               Nelastniški vrednostni papirji, ki jih izdajo kreditne institucije
            
            
               Za ponudbo nelastniških vrednostnih papirjev, ki jih kreditne institucije neprekinjeno ali redno izdajajo, pod določenimi pogoji ne velja obveznost objave prospekta, kadar je skupna vrednost nižja od 75 milijonov EUR za posamezno kreditno institucijo v obdobju 12 mesecev. Kreditne institucije v obdobju okrevanja dejavno podpirajo podjetja, ki potrebujejo financiranje, in bodo po pričakovanjih temeljni steber okrevanja. Da bi se jim olajšalo pridobivanje finančnih sredstev in zagotovil manevrski prostor za podporo njihovim strankam v realnem sektorju, Komisija predlaga ciljno povišanje praga s 75 milijonov EUR na 150 milijonov EUR. Cilj je podpreti financiranje kreditnih institucij v fazi okrevanja, tako da se za določene vrste ponudb vrednostnih papirjev poviša prag za izvzetje iz obveznosti objave prospekta. Ker je ta ukrep neposredno povezan s fazo okrevanja po krizi, ki jo je povzročila pandemija COVID-19, bi moral biti na voljo za omejeno obdobje 18 mesecev. 
            
         
         
            
               1.2.Skladnost z veljavnimi predpisi s področja zadevne politike
            
            
               Ta predlog določa izredne ukrepe za ublažitev posledic pandemije COVID-19, vendar ostaja v skladu s splošnimi cilji uredbe o prospektu glede spodbujanja zbiranja sredstev na kapitalskih trgih, zagotavljanja zaščite vlagateljev in podpiranja konvergence nadzora po vsej EU. Predlog dopolnjuje tudi obveznosti poročanja iz direktive o preglednosti
                  4
                za regulirane trge, Delegirane uredbe Komisije (EU) 2017/565
                  5
                za zagonske trge MSP in uredbe o zlorabi trga
                  6
                za obe mesti trgovanja.
            
            
               1.3.Skladnost z drugimi politikami Unije
            
            
               
                  Ta zakonodajni predlog o spremembah uredbe o prospektu je del sklopa ukrepov za olajšanje gospodarskega okrevanja po pandemiji COVID-19, ki vključuje tudi zakonodajni predlog o spremembi direktive o trgih finančnih instrumentov (MiFID II)
                     7
                   ter zakonodajni predlog o spremembi okvira za listinjenje, vključno z uredbo o listinjenju
                     8
                   in uredbo o kapitalskih zahtevah
                     9
                  .
               
               
                  Namen tega zakonodajnega predloga je tudi dopolniti cilje unije kapitalskih trgov glede povečanja raznolikosti tržnih virov financiranja za podjetja. Pobuda bo podjetjem, katerih delnice so uvrščene v trgovanje na reguliranih trgih ali na zagonskih trgih za MSP v EU, olajšala izdajanje delnic in s tem zbiranje kapitala. Ta predlog bi bil zato skladen s priporočilom foruma na visoki ravni o uniji kapitalskih trgov
                     10
                  , objavljenim 10. junija 2020, v katerem je izpostavljena potreba po omilitvi pravil uvrstitve v trgovanje, pri čemer se omenja tudi uredba o prospektu. V okviru ukrepov za ublažitev učinka pandemije COVID-19 na realni sektor in finančne trge je ta pobuda namenjena tudi zmanjšanju regulativnih stroškov za izdajatelje, katerih delnice so uvrščene v trgovanje na reguliranih trgih ali na zagonskih trgih MSP. Zlasti prožnost, ki je za izdajatelje na voljo na zagonskih trgih MSP, se opira na cilje nedavno sprejete Uredbe (EU) 2019/2115 Evropskega parlamenta in Sveta
                     11
                  , ki določa ukrepe za spodbujanje uporabe takšnega mesta trgovanja. Poleg tega mora biti ta pobuda skladna z vsemi dodatnimi predlogi, ki jih namerava Komisija razviti na različnih področjih politike za ublažitev učinka pandemije COVID-19 na kapitalske trge, vključno s ključnimi instrumenti za podporo okrevanju, predstavljenimi v sporočilu Komisije z dne 27. maja 2020 z naslovom „Čas za Evropo: obnova in priprava za naslednjo generacijo“. 
               
            
            
               2.PRAVNA PODLAGA, SUBSIDIARNOST IN SORAZMERNOST
            
            
               2.1.Pravna podlaga
            
            
               
                  Pravna podlaga uredbe o prospektu je člen 114 Pogodbe o delovanju Evropske unije (v nadaljnjem besedilu: PDEU), ki daje evropskim institucijam pristojnost, da določijo ustrezne predpise, katerih cilj je vzpostavitev in delovanje enotnega trga. Tovrstne uredbe, vključno z začasnim zmanjšanjem njihovega področja uporabe, lahko spremeni le zakonodajalec Unije, v tem primeru na podlagi člena 114 Pogodbe.
               
            
            
               2.2.Subsidiarnost 
            
            
               
                  V skladu s členom 4 PDEU mora biti ukrepanje EU za dokončanje notranjega trga ocenjeno z vidika načela subsidiarnosti iz člena 5(3) Pogodbe o Evropski uniji. V skladu z načelom subsidiarnosti se na ravni EU ukrepa le takrat, ko ciljev predlaganih ukrepov ne morejo zadovoljivo doseči države članice same in je zato potrebno ukrepanje na ravni EU. 
               
               
                  Zahteve glede razkritja v primeru ponudb vrednostnih papirjev ali uvrstitve v trgovanje na reguliranem trgu izhajajo iz uporabe uredbe o prospektu. Ta evropska uredba je neposredno pravno zavezujoča v vseh državah članicah. Države članice skoraj nimajo manevrskega prostora, da pravila glede razkritja prilagodijo lokalnim razmeram. Težave, ki izhajajo iz navedenih določb, je mogoče učinkovito obravnavati le z zakonodajnimi spremembami na evropski ravni.
                     12
                   Možne alternative, tj. nezakonodajni ukrepi na ravni Unije, ne bi mogle zadostno in učinkovito doseči zastavljenega cilja, saj ne morejo spremeniti določb uredbe.
               
               
                  Harmonizirani prospekt EU je temeljno orodje za povezovanje kapitalskih trgov v Uniji. Ko pristojni nacionalni organ potrdi prospekt, lahko izdajatelj zaprosi, da se mu dovoli uporaba tega prospekta v drugi državi članici EU. V tej državi članici „gostiteljici“ niso potrebne nadaljnje potrditve ali upravni postopki v zvezi s prospektom. To dovoljenje temelji na predpostavki, da je minimalna vsebina prospekta usklajena na ravni Unije v skladu z veljavnimi pravili o prospektu. Ker je dovoljenje po naravi evropsko, se lahko kakršne koli izboljšave dovoljenja izvedejo samo na ravni EU. Druge možnosti, kot je ukrepanje na ravni držav članic, bi ustvarile ovire za trgovanje ter ne bi mogle zadostno in učinkovito doseči ciljev oblikovanja usklajene podlage za mehanizem, ki omogoča čezmejno uporabo prospektov.
               
               
                  Predlagane spremembe uredbe o prospektu bi v vsej Uniji dale jasen signal, da se lahko ureditev za prospekte v izjemnih okoliščinah prilagodi. Ciljno zmanjšanje bremen, opredeljenih v uredbi o prospektu, in povečanje dostopnosti prospekta za izdajatelje, katerih delnice so že uvrščene v trgovanje na reguliranem trgu ali na zagonskem trgu MSP, lahko prispevata k poglobitvi vseevropskih skladov kapitala, ki so na voljo takim izdajateljem. To vključuje oblikovanje posebne ureditve za prospekte, katerih vsebina in oblika sta primerni za izdajatelje in vlagatelje, pod strogimi pogoji. Teh ciljev države članice ne morejo doseči same, saj bi to povzročilo neenake konkurenčne pogoje za izdajatelje in vlagatelje ter ustvarilo regulativno arbitražo in ovire za čezmejno trgovanje. Ti cilji se lažje dosežejo na ravni Unije.
               
            
            
               2.3.Sorazmernost
            
            
               
                  Ta predlog prinaša le tehnične spremembe uredbe o prospektu, da bi se hitro obravnavale gospodarske posledice pandemije COVID-19. Predlagani ukrepi za omilitev zahtev glede prospekta spoštujejo načelo sorazmernosti. Primerni so za doseganje ciljev in ne presegajo tistega, kar je potrebno, ter so za nekatere ukrepe časovno omejeni.
               
               
                  Izdajatelji
               
               
                  Predlog poenostavlja zahteve za izdajatelje glede razkritja v prospektih v skladu z načelom sorazmernosti. Če so bile delnice izdajateljev že uvrščene v trgovanje na reguliranem trgu ali zagonskem trgu MSP neprekinjeno najmanj zadnjih 18 mesecev, bodo izdajatelji, ki želijo zbrati kapital, upravičeni do poenostavljenih pravil glede razkritja v prospektu EU za okrevanje. Zaradi te poenostavljene ureditve glede razkritja bi se zmanjšali stroški izpolnjevanja obveznosti, saj bi bil prospekt EU za okrevanje precej krajši in bi bila torej njegova priprava cenejša. Poleg tega bi imeli ti izdajatelji koristi od hitrejše potrditve prospektov, zaradi česar bi lahko učinkoviteje izkoristili možnosti financiranja. Da ne bi presegli tistega, kar je nujno, bo prospekt EU za okrevanje časovno omejen in se predlaga kot začasna ureditev, ki bo prenehala veljati 18 mesecev po datumu začetka uporabe te uredbe.
               
               
                  Vlagatelji
               
            
            
               Predlagani prospekt EU za okrevanje je tudi v skladu z načelom sorazmernosti v zvezi s potencialnimi vlagatelji. Prospekt EU za okrevanje bi bil zaradi manjšega števila strani in osredotočenosti na bistvene informacije bralcu bolj prijazen, hkrati pa bi se uporabljal v specifičnih okoliščinah, v katerih izdajatelji že nekaj časa poslujejo in so ustrezne informacije že objavljene na trgu.
            
            
               
                  Finančni posredniki 
               
            
         
         
            
               Finančni posredniki bi imeli koristi od ciljno usmerjenih sprememb, ki bi pojasnile njihove dolžnosti v zvezi z dodatki ter jim pomagale premostiti težave, s katerimi se srečujejo, ko morajo v primeru objave dodatka stopiti stik z vlagatelji, hkrati pa ohraniti visoko raven zaščite vlagateljev. Ker bi se s ciljno usmerjenimi spremembami glede dodatkov odpravile opisane težave, take spremembe ne bi bile časovno omejene.
            
            
               
                  Kreditne institucije, ki v obdobju okrevanja dejavno podpirajo podjetja, bodo prav tako imele koristi od ciljno usmerjene poenostavitve pravil, saj predlog vključuje povišanje praga za izvzetje iz obveznosti objave prospekta s 75 milijonov EUR na 150 milijonov EUR za ponudbe nelastniških vrednostnih papirjev, ki jih kreditne institucije neprekinjeno ali redno izdajajo. Ker je cilj tega ukrepa pomagati kreditnim institucijam, ki bodo temeljni steber faze okrevanja, bi bil ukrep časovno omejen na 18 mesecev. 
               
               
                  Pristojni nacionalni organi 
               
               
                  Tudi pristojni nacionalni organi bi morali imeti koristi od predlaganih poenostavitev, ki jih prinaša novi prospekt EU za okrevanje: ker bi se v prospektu razkrilo manj informacij, bi jih bilo treba tudi manj pregledati, s čimer bila delovna obremenitev nacionalnih organov zmanjšana, postopek potrditve pa lažji. 
               
            
            
               2.4.Izbira instrumenta
            
            
               
                  Namen predlaganih zakonodajnih sprememb je zlasti zmanjšati upravno breme in stroške izpolnjevanja obveznosti, s katerimi se soočajo izdajatelji in ki izhajajo iz uporabe uredbe o prospektu. V ta namen bodo zakonodajni ukrepi spremenili sedanje določbe uredbe o prospektu. Pravna podlaga uredbe o prospektu je člen 114(1) PDEU. Vsaka morebitna uredba o njeni spremembi ima zato enako pravno podlago. 
               
            
            
               3.REZULTATI NAKNADNIH OCEN, POSVETOVANJ Z ZAINTERESIRANIMI STRANMI IN OCEN UČINKA
            
            
               3.1.Ocena učinka
            
            
               
                  Glede na nujnost ukrepov, ki jih je treba sprejeti za pomoč pri okrevanju po krizi, ki jo je na finančnih trgih in v realnem sektorju povzročila pandemija COVID-19, je oceno učinka nadomestila analiza stroškov in koristi, vključena v delovni dokument služb Komisije, ki podpira sveženj za okrevanje v zvezi s kapitalskimi trgi.
               
               
                  Namen poenostavljene ureditve glede razkritja za prospekt EU za okrevanje je znatno zmanjšati stroške izpolnjevanja obveznosti za izdajatelje in se osredotočiti na bistvene informacije za vlagatelje. Obenem bi se zmanjšala tudi delovna obremenitev nacionalnih pristojnih organov, saj bi morali pregledati manj informacij. Poleg tega bi bil postopek potrditve hitrejši. Tudi finančni posredniki bi imeli koristi od ciljno usmerjenih sprememb v zvezi z dodatki in povišanjem praga za izvzetje iz obveznosti objave prospekta za izdaje nelastniških vrednostnih papirjev. 
               
            
            
               3.2.Temeljne pravice
            
            
               Z vidika določb tega predloga so do neke mere relevantni varstvo osebnih podatkov (člen 8), svoboda gospodarske pobude (člen 16) in varstvo potrošnikov (člen 38) iz Listine EU o temeljnih pravicah. Omejevanje teh pravic in svoboščin je dovoljeno v skladu s členom 52 Listine EU o temeljnih pravicah. V primeru zakonodaje, ki se nanaša na prospekt, je cilj splošnega interesa, ki upravičuje nekatera omejevanja temeljnih pravic, zagotoviti celovitost trga. Kar zadeva varstvo osebnih podatkov, je lahko razkritje nekaterih informacij v prospektu potrebno, da se vlagateljem zagotovi možnost skrbnega pregleda. 
            
            
               4.PRORAČUNSKE POSLEDICE
            
            
               Pobuda predvidoma ne bo vplivala na proračun EU.
            
            
               5.DRUGI ELEMENTI
            
            
               5.1.Načrti za izvedbo ter ureditev spremljanja, ocenjevanja in poročanja
            
            
               
                  Učinki nove uredbe se bodo spremljali v sodelovanju z ESMA in nacionalnimi pristojnimi organi na podlagi letnih poročil o prospektih, potrjenih v Uniji, ki jih bo ESMA v skladu s pooblastili pripravil vsako leto. V ta namen bi se morali v centralnem mehanizmu ESMA za shranjevanje, ki zbira podatke o prospektih od pristojnih nacionalnih organov, zbirati tudi podatki o prospektu EU za okrevanje.
               
            
            
               Prospekt EU za okrevanje bo ocenjen. Pri oceni, ali so bili cilji, zastavljeni z uvedbo prospekta EU za okrevanje, doseženi, se bodo uporabili naslednji glavni parametri: 
            
            
               (a)število potrjenih prospektov EU za okrevanje in analiza razvoja tega števila;
            
            
               (b)stroški priprave in pridobitve potrditve prospekta EU za okrevanje v primerjavi s sedanjimi stroški za prospekt v primeru sekundarne izdaje, skupaj z navedbo doseženih skupnih finančnih prihrankov.
            
         
         
            
               Ta seznam kazalnikov ni izčrpen in ga je mogoče razširiti tako, da se omogoči spremljanje dodatnih učinkov.
            
            
               5.2.Natančnejša pojasnitev posameznih določb predloga
            
            
               
                  Namen sprememb uredbe o prospektu je oblikovati prospekt EU za okrevanje kot novo vrsto prospekta in uvesti ciljno usmerjene spremembe za finančne posrednike. 
               
               
                  Člen 1 tega predloga se navezuje na spremembe uredbe o prospektu. 
               
            
            
               Člen 1(1) se nanaša na nelastniške vrednostne papirje, ki jih neprekinjeno ali redno izdajajo kreditne institucije (člen 1(4) uredbe o prospektu).
            
            
               Za ponudbo nelastniških vrednostnih papirjev, ki jih kreditna institucija neprekinjeno ali redno izdaja, pod določenimi pogoji ne velja obveznost objave prospekta, kadar je skupna vrednost za posamezno kreditno institucijo, izračunana v obdobju 12 mesecev, nižja od 75 milijonov EUR. Poleg tega sedanja ureditev določa, da vrednostni papirji ne smejo biti podrejeni, konvertibilni ali izmenljivi in ne smejo dajati pravice do vpisa ali pridobitve drugih vrst vrednostnih papirjev in da niso povezani z izvedenimi finančnimi instrumenti. Kreditne institucije v obdobju okrevanja dejavno podpirajo podjetja, ki potrebujejo financiranje, in bodo po pričakovanjih temeljni steber faze okrevanja. Da bi se jim olajšalo pridobivanje finančnih sredstev in zagotovil manevrski prostor za podporo njihovim strankam v realnem sektorju, Komisija predlaga ciljno povišanje praga s 75 milijonov EUR na 150 milijonov EUR. S to ciljno usmerjeno spremembo bi za kreditne institucije veljala ozko opredeljena ublažitev, ki bi jim v fazi okrevanja po krizi, ki jo je povzročila pandemija COVID-19, pomagala ponujati nelastniške vrednostne papirje brez obveznosti objave prospekta. Ker je ta ukrep omejen na fazo okrevanja, bi bil na voljo za omejeno obdobje 18 mesecev.
            
            
               Člena 1(2) in 1(3) tega predloga obravnavata tehnične prilagoditve preizkusa bistvenosti (člen 6 uredbe o prospektu) in povzetka (člen 7 uredbe o prospektu) v zvezi z ureditvijo za prospekt EU za okrevanje iz člena 1(4) tega predloga. 
            
            
               
                  Člen 1(4) tega predloga uvaja novo ureditev za prospekt EU za okrevanje (člen 14a uredbe o prospektu).
               
               
                  Področje uporabe prospekta EU za okrevanje 
               
               
                  V skladu s členom 1(4) tega predloga bi bil prospekt EU za okrevanje na voljo samo izdajateljem, katerih delnice so že bile uvrščene v trgovanje na reguliranem trgu ali na zagonskem trgu MSP za najmanj 18 mesecev. Izdajatelji so že morali razkriti predpisane informacije javnosti v skladu z Direktivo 2004/109/ES, kjer je to primerno, Uredbo (EU) št. 594/2014 in informacije iz Delegirane uredbe Komisije (EU) 2017/565, kjer je to primerno. Prospekt EU za okrevanje ne bi bil primeren za prve ponudbe javnosti, ko potencialni izdajatelji še nimajo nobenih rezultatov poslovanja na finančnih trgih. Da bi se zmanjšalo razmerje med dolžniškim in lastniškim kapitalom za podjetja, ki so zaradi pandemije COVID-19 močno zadolžena, bi se lahko krajši prospekt uporabljal samo za izdaje delnic. 
               
               
                  Vsebina in potrditev prospekta EU za okrevanje 
               
               
                  V skladu s členom 1(4) tega predloga je prospekt EU za okrevanje osredotočen na bistvene informacije. Kot izjema od člena 6 uredbe o prospektu so opredeljene ključne informacije, ki jih morajo razkriti izdajatelji, in so navedene v novi Prilogi Va k uredbi o prospektu. Prospekt EU za okrevanje bi bil skrajšan na največ 30 strani. Vendar pa bi se kot izravnalni ukrep dovolila vključitev informacij, ki so že na voljo na trgu, s sklicevanjem, kot je opredeljeno v členu 19 uredbe o prospektu, te informacije pa se ne bi štele v zgoraj navedeni maksimalni obseg 30 strani. Na voljo bi bil tudi kratek povzetek na dveh straneh.
               
               
                  Postopek za hitro potrditev je že na voljo v uredbi o prospektu. Na podlagi tega bi se tudi za prospekt EU za okrevanje uporabljal tak postopek hitre potrditve, ki bi trajal največ 5 delovnih dni.
               
            
            
               Členi 1(5), 1(6) in 1(10) tega predloga se nanašajo na tehnično prilagoditev roka za pregled in potrditev prospekta (člen 20 uredbe o prospektu), mehanizem za shranjevanje (člen 21 uredbe o prospektu) in seznam informacij, ki jih je treba razkriti (nova Priloga Va k uredbi o prospektu) v zvezi z ureditvijo za prospekt EU za okrevanje iz člena 1(4) tega predloga. 
            
            
               V skladu s členoma 1(8) in 1(9) tega predloga bi se morala ureditev za prospekt EU za okrevanje izteči po 18-mesečnem obdobju uporabe (člen 47a uredbe o prospektu). Ocena, ali prospekt EU za okrevanje izpolnjuje cilje te uredbe, bi morala biti del pregleda uredbe o prospektu (člen 48 uredbe o prospektu).
            
            
               Člen 1(7) tega predloga se navezuje na dodatke (člen 23 uredbe o prospektu). 
            
            
               Na podlagi sedanje ureditve so izdajatelji dolžni objaviti dodatek k prospektu za vsak pomemben nov dejavnik v zvezi z informacijami iz prospekta, ki bi lahko vplival na oceno vrednostnih papirjev in ki se pojavi ali ugotovi v obdobju od potrditve prospekta do izteka obdobja ponudbe ali do začetka trgovanja na reguliranem trgu, odvisno od tega, kaj je pozneje. Če se objavi dodatek, lahko vlagatelji uveljavljajo svojo pravico do umika v dveh delovnih dneh od objave dodatka. Finančni posredniki morajo v okviru svoje dolžnosti, da zaščitijo vlagatelje, na dan objave dodatka stopiti v stik z vlagatelji in jih obvestiti, da je bil objavljen dodatek. Takšen rok, pa tudi široka opredelitev „vlagateljev, s katerimi je treba stopiti v stik“, sta ustvarila težave za finančne posrednike. 
            
            
               Da bi se te težave odpravile in da bi se sprostili viri finančnih posrednikov, ta predlog določa ciljno usmerjene spremembe. Prva sprememba zadeva področje uporabe. Pojasnjuje, da morajo finančni posredniki stopiti v stik le z vlagatelji, ki so vrednostne papirje kupili ali vpisali prek njih, dogovor o nakupu ali vpisu pa je bil sklenjen v obdobju od potrditve prospekta do izteka obdobja ponudbe ali do začetka trgovanja na reguliranem trgu, odvisno od tega, kaj je pozneje. 
            
            
               Drugič, s predlogom se podaljšuje rok, v katerem morajo finančni posredniki stopiti v stik z vlagatelji, ki so prek njih vpisali ali kupili vrednostne papirje in ki imajo pravico do umika, na en delovni dan od objave dodatka. Da bi ohranili visoko raven zaščite vlagateljev, se obdobje, v katerem lahko vlagatelji uveljavljajo pravico do umika, podaljša z dveh delovnih dni na tri delovne dni od objave dodatka. 
            
            
               Ker bi se s ciljno usmerjenimi spremembami opisane težave odpravile in bi se sprostili viri finančnih posrednikov, obenem pa ohranila visoka raven zaščite vlagateljev, take spremembe ne bi bile časovno omejene.
            
         
         
            
               Člen 2 tega predloga se nanaša na začetek njegove veljavnosti.
            
            
               2020/0155 (COD)
            
            
               Predlog
            
            
               UREDBA EVROPSKEGA PARLAMENTA IN SVETA
            
            
               o spremembi Uredbe (EU) 2017/1129 v zvezi s prospektom EU za okrevanje in ciljno usmerjenimi prilagoditvami za finančne posrednike, da bi se podprlo okrevanje po pandemiji COVID-19
            
            
               (Besedilo velja za EGP)
            
            
               EVROPSKI PARLAMENT IN SVET EVROPSKE UNIJE STA –
            
            
               ob upoštevanju Pogodbe o delovanju Evropske unije in zlasti člena 114 Pogodbe,
            
            
               ob upoštevanju predloga Evropske komisije,
            
            
               po posredovanju osnutka zakonodajnega akta nacionalnim parlamentom,
            
            
               ob upoštevanju mnenja Evropskega ekonomsko-socialnega odbora, 
            
            
               v skladu z rednim zakonodajnim postopkom,
            
            
               ob upoštevanju naslednjega:
            
            
               (1)Pandemija COVID-19 močno vpliva na ljudi, podjetja, zdravstvene sisteme in gospodarstva držav članic. Komisija je v svojem sporočilu Evropskemu parlamentu, Evropskemu svetu, Svetu, Evropskemu ekonomsko-socialnemu odboru in Odboru regij z dne 27. marca 2020 z naslovom „Čas za Evropo: obnova in priprava za naslednjo generacijo“
                  13
                poudarila, da bosta likvidnost in dostop do financiranja v prihodnjih mesecih še naprej izziv. Zato je nujno podpreti okrevanje po hudem gospodarskem šoku, ki ga je povzročila pandemija COVID-19, in sicer z uvedbo ciljno usmerjenih sprememb obstoječe finančne zakonodaje. Ta sveženj ukrepov se sprejme pod oznako „sveženj za okrevanje v zvezi s kapitalskimi trgi“.
            
            
               (2)Uredba (EU) 2017/1129 Evropskega parlamenta in Sveta
                  14
                določa zahteve za pripravo, potrditev in distribucijo prospekta, ki se objavi ob ponudbi vrednostnih papirjev javnosti ali njihovi uvrstitvi v trgovanje na reguliranem trgu v Uniji. V okviru ukrepov za pomoč izdajateljem, da bi si ti opomogli od gospodarskega šoka, ki je posledica pandemije COVID-19, so potrebne ciljno usmerjene spremembe ureditve za prospekte. Take spremembe bi morale izdajateljem in finančnim posrednikom omogočiti, da zmanjšajo stroške in sprostijo vire za fazo okrevanja po krizi.
            
            
               (3)Kreditne institucije v obdobju okrevanja dejavno podpirajo podjetja, ki potrebujejo financiranje, in bodo po pričakovanjih temeljni steber okrevanja. V skladu z Uredbo (EU) 2017/2019 so kreditne institucije izvzete iz obveznosti objave prospekta, kadar ponudijo nekatere nelastniške vrednostne papirje, ki jih izdajajo neprekinjeno ali redno, do zbirne vrednosti 75 milijonov EUR v 12-mesečnem obdobju. Ta prag za izvzetje bi bilo treba za omejeno obdobje povišati, da bi se spodbujalo zbiranje sredstev kreditnih institucij in da bi se jim zagotovilo dovolj manevrskega prostora, da podprejo svoje stranke v realnem sektorju. Ker je ta ukrep omejen na fazo okrevanja, bi moral biti na voljo za omejeno obdobje 18 mesecev.
            
            
               (4)Da bi se hitro obravnaval resen vpliv pandemije COVID-19 na gospodarstvo, je pomembno uvesti ukrepe za spodbujanje naložb v realni sektor, omogočiti hitro dokapitalizacijo podjetij v Uniji in izdajateljem omogočiti, da v zgodnji fazi okrevanja izkoristijo priložnosti na javnih trgih. Za dosego teh ciljev je primerno oblikovati nov krajši prospekt (v nadaljnjem besedilu: prospekt EU za okrevanje), ki ga bodo izdajatelji zlahka pripravili, vlagatelji, ki želijo te izdajatelje financirati, zlahka razumeli, pristojni organi pa zlahka pregledali in potrdili.
            
            
               (5)Podjetja, katerih delnice so bile najmanj zadnjih 18 mesecev pred ponudbo delnic ali uvrstitvijo v trgovanje neprekinjeno uvrščene v trgovanje na reguliranem trgu ali na zagonskem trgu MSP, so morala izpolnjevati zahteve glede periodičnih in sprotnih razkritij v skladu z Uredbo (EU) št. 596/2014 Evropskega parlamenta in Sveta
                  15
               , Direktivo 2004/109/ES Evropskega parlamenta in Sveta
                  16
                ali Delegirano uredbo Komisije (EU) 2017/565
                  17
               . Večina zahtevane vsebine prospekta bo tako že javno dostopna in vlagatelji bodo trgovali na podlagi teh informacij. Zato bi se moral prospekt EU za okrevanje uporabljati le za sekundarne izdaje in se osredotočiti le na bistvene informacije, ki jih vlagatelji potrebujejo za sprejemanje informiranih naložbenih odločitev. 
            
            
               (6)Da bi bil prospekt EU za okrevanje učinkovito orodje za izdajatelje, bi moral imeti obliko enega samega dokumenta z omejenim obsegom, omogočati vključitev informacij s sklicevanjem in biti upravičen do pridobitve dovoljenja za vseevropsko uporabo za ponudbe vrednostnih papirjev javnosti ali uvrstitev v trgovanje na reguliranem trgu.
            
            
               (7)Prospekt EU za okrevanje bi moral vključevati kratek povzetek kot koristen vir informacij za vlagatelje, zlasti male vlagatelje. Ta povzetek bi moral biti samostojen del prospekta EU za okrevanje in vsebovati le ključne informacije, na podlagi katerih bi se vlagatelji lahko odločili, ponudbe katerih vrednostnih papirjev in uvrstitev v trgovanje katerih vrednostnih papirjev želijo nadalje preučiti s pregledom celotnega prospekta EU za okrevanje, da bi se odločili o morebitni naložbi. 
            
         
         
            
               (8)Da bi se zbirali podatki, ki bi prispevali k oceni ureditve za prospekt EU za okrevanje, bi moral biti prospekt EU za okrevanje vključen v mehanizem ESMA za shranjevanje. Za omejitev upravnega bremena, povezanega s spremembo tega mehanizma, bi se lahko v prospektu EU za okrevanje uporabili enaki podatki, kot so opredeljeni za prospekt v primeru sekundarne izdaje iz člena 14 Uredbe (EU) 2017/1129, če se za obe vrsti prospektov ohrani jasno razlikovanje.
            
            
               (9)Prospekt EU za okrevanje bi moral dopolnjevati druge oblike prospektov, ki so v Uredbi (EU) 2017/1129 določene za različne vrste vrednostnih papirjev, izdajateljev, ponudb in uvrstitev. Zato je treba, razen če je izrecno navedeno drugače, vsa sklicevanja na „prospekt“ iz Uredbe (EU) 2017/1129 razumeti kot sklicevanje na vse različne oblike prospektov, vključno s prospektom EU za okrevanje iz te uredbe.
            
            
               (10)Uredba (EU) 2017/1129 od finančnih posrednikov zahteva, da vlagatelje obvestijo o možnosti dodatka in da v nekaterih okoliščinah stopijo v stik z vlagatelji na dan, ko je objavljen dodatek. Številčnost vlagateljev, s katerimi morajo finančni posredniki stopiti v stik, in rok za navezavo stika z njimi lahko povzročita težave. Da bi se finančni posredniki razbremenili in da bi lahko sprostili vire, obenem pa bi se ohranila visoka raven zaščite vlagateljev, bi bilo treba določiti bolj sorazmerno ureditev. Takšna ureditev bi morala določati, katere vlagatelje bi morali finančni posredniki obvestiti v primeru objave dodatka, ter podaljšati rok za obveščanje teh vlagateljev. 
            
            
               (11)Ker je prospekt EU za okrevanje omejen na fazo okrevanja, bi morala ureditev za ta prospekt prenehati veljati 18 mesecev po datumu začetka uporabe te uredbe. Da bi se zagotovila kontinuiteta prospektov EU za okrevanje, bi se morala za tiste tovrstne prospekte, ki bodo potrjeni pred iztekom ureditve, uporabljati predhodno veljavna določba. 
            
            
               (12)Komisija bi morala pred 21. julijem 2022 Evropskemu parlamentu in Svetu predstaviti poročilo o uporabi te uredbe in mu po potrebi priložiti zakonodajni predlog. Ta pregled bi moral vključevati oceno, ali je ureditev glede razkritja za prospekte EU za okrevanje primerna za doseganje ciljev te uredbe.
            
            
               (13)Uredbo (EU) 2017/1129 bi bilo zato treba ustrezno spremeniti –
            
            
               SPREJELA NASLEDNJO UREDBO:
            
            
               Člen 1 
               Spremembe Uredbe (EU) 2017/1129
            
            
               Uredba (EU) 2017/1129 se spremeni: 
            
            
               (1)v členu 1(4) se doda naslednja točka (k):
            
            
               „(k)od [datum začetka uporabe te uredbe] do [18 mesecev od datuma začetka uporabe te uredbe] za nelastniške vrednostne papirje, ki jih kreditna institucija neprekinjeno ali redno izdaja, kadar je skupna zbirna vrednost v Uniji za ponujene vrednostne papirje nižja od 150 000 000 EUR za posamezno kreditno institucijo, izračunana v obdobju 12 mesecev, pod pogojem, da ti vrednostni papirji:
            
            
               (i)niso podrejeni, konvertibilni ali zamenljivi; ter
            
            
               (ii)ne dajejo pravice do vpisa ali pridobitve drugih vrst vrednostnih papirjev in niso povezani z izvedenim finančnim instrumentom.“;
            
            
               (2)v prvem pododstavku člena 6(1) se uvodni stavek nadomesti z naslednjim: 
            
            
               „1.Brez poseganja v člene 14(2), 14a(2) in 18(1) prospekt vsebuje potrebne informacije, ki so bistvene za to, da vlagatelj na njihovi podlagi premišljeno oceni:“;
            
            
               (3)v členu 7 se vstavi naslednji odstavek 12a:
            
            
               „12a.Z odstopanjem od odstavkov 3 do 12 prospekt EU za okrevanje, pripravljen v skladu s členom 14a, vključuje povzetek v skladu s tem odstavkom. 
            
            
               Povzetek prospekta EU za okrevanje se pripravi kot kratek, jedrnat dokument, ki je dolg največ dve strani formata A4, kadar je natisnjen. 
            
            
               Povzetek ne vsebuje sklicev na druge dele prospekta oziroma ne vključuje informacij s sklicevanjem ter je: 
            
            
               (a)predstavljen in oblikovan tako, da je lahko čitljiv, velikost črk pa je ustrezna za branje; 
            
         
         
            
               (b)napisan v jeziku in slogu, ki omogočata lažje razumevanje informacij, ter zlasti v jasnem, netehničnem, jedrnatem in za vlagatelje razumljivem jeziku;
            
            
               (c)sestavljen iz naslednjih štirih oddelkov:
            
            
               (i)uvod z opozorilom, kot je opredeljeno v odstavku 5 tega člena; 
            
            
               (ii)ključne informacije o izdajatelju; 
            
            
               (iii)ključne informacije o vrednostnih papirjih; 
            
            
               (iv)ključne informacije o ponudbi vrednostnih papirjev javnosti ali uvrstitvi v trgovanje na reguliranem trgu ali o obojem.“;
            
            
               (4)doda se naslednji člen 14a:
            
            
               „člen 14a 
                  Prospekt EU za okrevanje
            
            
               1.Naslednji izdajatelji se lahko v primeru ponudbe delnic javnosti ali uvrstitve delnic v trgovanje na reguliranem trgu odločijo za pripravo prospekta EU za okrevanje v skladu s poenostavljeno ureditvijo iz tega člena:
            
            
               (a)izdajatelji, katerih delnice so bile najmanj zadnjih 18 mesecev neprekinjeno uvrščene v trgovanje na reguliranem trgu in ki izdajo delnice, ki so zamenljive s prej izdanimi obstoječimi delnicami;
            
            
               (b)izdajatelji, s katerih delnicami se je najmanj zadnjih 18 mesecev že neprekinjeno trgovalo na zagonskem trgu MSP, če je bil za ponudbo navedenih delnic objavljen prospekt, in ki izdajajo delnice, ki so zamenljive s prej izdanimi obstoječimi delnicami.
            
            
               2.Z odstopanjem od člena 6(1) in brez poseganja v člen 18(1) prospekt EU za okrevanje vsebuje ustrezne informacije v zmanjšanem obsegu, ki jih vlagatelji potrebujejo, da lahko razumejo:
            
            
               (a)obete izdajatelja in morebitne znatne spremembe v finančnem položaju izdajatelja, do katerih je prišlo po koncu zadnjega poslovnega leta;
            
            
               (b)bistvene informacije o delnicah, razloge za izdajo in njen vpliv na splošno kapitalsko strukturo izdajatelja ter uporabo prihodkov.
            
            
               Informacije, ki jih vsebuje prospekt EU za okrevanje, se zapišejo in predstavijo v jedrnati in razumljivi obliki, ki omogoča preprosto analizo, in vlagateljem omogočajo, da sprejmejo premišljeno odločitev o naložbi. Pristojni organ poleg tega upošteva, ali je izdajatelj predpisane informacije že razkril javnosti v skladu z Direktivo 2004/109/ES, kjer je to primerno, Uredbo (EU) št. 596/2014 in informacije iz Delegirane uredbe Komisije (EU) 2017/565, kjer je to primerno.
            
            
               Prospekt EU za okrevanje je en dokument, ki vsebuje najmanjši obseg informacij, določen v Prilogi Va. Dolg je največ 30 strani formata A4, kadar je natisnjen, ter oblikovan in predstavljen tako, da je lahko čitljiv, velikost črk pa je ustrezna za branje. 
            
            
               Informacije, ki so vključene s sklicevanjem v skladu s členom 19, se ne štejejo v maksimalno dolžino 30 strani formata A4, navedeno v tretjem pododstavku tega odstavka.
            
            
               Izdajatelji lahko določijo vrstni red, po katerem so informacije iz Priloge Va predstavljene v prospektu EU za okrevanje.“;
            
            
               (5)v členu 20 se vstavi naslednji odstavek 6 a:
            
            
               „6 a.Z odstopanjem od odstavkov 2 in 4 se roki iz prvega pododstavka odstavka 2 in iz odstavka 4 skrajšajo na pet delovnih dni za prospekt EU za okrevanje ki je pripravljen v skladu s členom 14a. Izdajatelj pristojni organ vsaj pet delovnih dni pred predvidenim datumom predložitve vloge v potrditev obvesti o predložitvi.“;
            
         
         
            
               (6)v členu 21 se vstavi naslednji odstavek 5 a:
            
            
               „5 a.Prospekt EU za okrevanje, pripravljen v skladu s členom 14a, se razvrsti v mehanizem shranjevanje iz odstavka 6 tega člena. Podatki, ki se uporabljajo za razvrstitev prospektov, pripravljenih v skladu s členom 14, se lahko uporabijo za razvrstitev prospektov EU za okrevanje, ki so bili pripravljeni v skladu s členom 14a, če je v navedenem mehanizmu za shranjevanje omogočeno razlikovanje med tema vrstama prospektov.“;
            
            
               (7)člen 23 se spremeni:
            
            
               (a)v odstavku 2 se prvi pododstavek nadomesti z naslednjim:
            
            
               „2.Kadar se prospekt nanaša na javno ponudbo vrednostnih papirjev, imajo vlagatelji, ki so pred objavo dodatka že soglašali z nakupom ali vpisom vrednostnih papirjev, pravico, da v treh delovnih dneh po objavi dodatka umaknejo sprejetje ponudbe, če se je pred iztekom obdobja ponudbe ali izročitvijo vrednostnih papirjev, odvisno od tega, kaj se zgodi prej, pojavil ali bil ugotovljen pomemben nov dejavnik, večja napaka ali večja netočnost iz odstavka 1. Izdajatelj ali ponudnik lahko navedeni rok podaljša. Končni datum pravice do umika se navede v dodatku.“;
            
            
               (b)v odstavku 3 se prvi in drugi pododstavek nadomestita z naslednjim:
            
            
               „3.Če vlagatelji kupijo ali vpišejo vrednostne papirje prek finančnega posrednika v obdobju od potrditve prospekta do izteka obdobja ponudbe ali do začetka trgovanja na reguliranem trgu, odvisno od tega, kaj je pozneje, navedeni finančni posrednik te vlagatelje obvesti o možnosti objave dodatka, o tem, kje in kdaj bi bil objavljen, ter da jim bo v takšnem primeru pomagal pri uveljavljanju njihove pravice do umika sprejetja ponudbe.
            
            
               Če imajo vlagatelji iz prvega pododstavka tega odstavka pravico do umika iz odstavka 2, finančni posrednik stopi v stik z njimi v enem delovnem dnevu od objave dodatka.“;
            
            
               (8)vstavi se naslednji člen 47a:
            
            
               „člen 47 a 
                  Časovna omejitev prospekta EU za okrevanje
            
            
               Ureditev iz člena 14a preneha veljati [18 mesecev od datuma začetka uporabe te uredbe]. 
            
            
               Za prospekte EU za okrevanje, pripravljene v skladu s členom 14a ter potrjene med [datum začetka uporabe te uredbe] in [18 mesecev od datuma začetka uporabe te uredbe], se še naprej uporablja navedeni člen do konca njihove veljavnosti ali do preteka dvanajst mesecev po [18 mesecev od datuma začetka uporabe te uredbe], odvisno od tega, kaj nastopi prej“;
            
            
               (9)v členu 48 se odstavek 2 nadomesti z naslednjim: 
            
            
               „2. V tem poročilu je med drugim ocenjeno, ali povzetek prospekta, ureditve glede razkritja iz členov 14, 14a in 15 ter univerzalni registracijski dokument iz člena 9 še naprej ustrezajo svojim ciljem. Poročilo vključuje zlasti naslednje: 
            
            
               (a)število prospektov EU za rast za osebe iz vsake od štirih kategorij iz točk (a) do (d) člena 15(1) ter analizo razvoja vsakega tovrstnega števila in trendov pri izbiri mest trgovanja s strani oseb, ki so upravičene do uporabe prospekta EU za rast; 
            
            
               (b)analizo, ali je s prospektom EU za rast doseženo ustrezno ravnotežje med zaščito vlagateljev in zmanjšanjem upravnih bremen za osebe, ki so upravičene do njegove uporabe; 
            
            
               (c)število potrjenih prospektov EU za okrevanje in analiza razvoja tega števila;
            
            
               (d)stroške priprave in pridobitve potrditve prospekta EU za okrevanje v primerjavi s sedanjimi stroški za prospekt, skupaj z navedbo doseženih skupnih finančnih prihrankov; 
            
            
               (e)analizo, ali je s prospektom EU za okrevanje doseženo ustrezno ravnotežje med zaščito vlagateljev in zmanjšanjem upravnega bremena za osebe, ki so upravičene do njegove uporabe.“; 
            
            
               (10)besedilo iz Priloge k tej uredbi se vstavi kot Priloga Va.
            
         
         
            
               Člen 2 
               Začetek veljavnosti in uporaba
            
            
               Ta uredba začne veljati dvajseti dan po objavi v Uradnem listu Evropske unije.
            
            
               Ta uredba je v celoti zavezujoča in se neposredno uporablja v vseh državah članicah.
            
            
               V Bruslju,
            
            
               
                  Za Evropski parlament
                        Za Svet
               
               
                  Predsednik
                        Predsednik
               
            
         
         
            
                  
                     (1)
                  
                        Sporočilo Komisije Evropskemu parlamentu, Evropskemu svetu, Svetu, Evropski centralni banki, Evropski investicijski banki in Euroskupini – Usklajen gospodarski odziv na izbruh virusa COVID-19 (COM(2020) 112 final z dne 13. marca 2020).
               
               
                  
                     (2)
                  
                        Sporočilo Komisije Evropskemu parlamentu, Evropskemu svetu, Svetu, Evropskemu ekonomsko-socialnemu odboru in Odboru regij – Čas za Evropo: obnova in priprava za naslednjo generacijo (COM(2020) 456 final z dne 27. maja 2020).
               
               
                  
                     (3)
                  
                        Uredba (EU) 2017/1129 Evropskega parlamenta in Sveta z dne 14. junija 2017 o prospektu, ki se objavi ob ponudbi vrednostnih papirjev javnosti ali njihovi uvrstitvi v trgovanje na reguliranem trgu, in razveljavitvi Direktive 2003/71/ES (UL L 168, 30.6.2017, str. 12).
               
               
                  
                     (4)
                  
                        Direktiva 2004/109/ES Evropskega parlamenta in Sveta z dne 15. decembra 2004 o uskladitvi zahtev v zvezi s preglednostjo informacij o izdajateljih, katerih vrednostni papirji so sprejeti v trgovanje na reguliranem trgu, in o spremembah Direktive 2001/34/ES (UL L 390, 31.12.2004, str. 38).
               
               
                  
                     (5)
                  
                        Delegirana uredba Komisije (EU) 2017/565 z dne 25. aprila 2016 o dopolnitvi Direktive 2014/65/EU Evropskega parlamenta in Sveta v zvezi z organizacijskimi zahtevami in pogoji poslovanja investicijskih podjetij ter opredeljenimi izrazi za namene navedene direktive (UL L 87, 31.3.2017, str. 1).
               
               
                  
                     (6)
                  
                        Uredba (EU) št. 596/2014 Evropskega parlamenta in Sveta z dne 16. aprila 2014 o zlorabi trga (uredba o zlorabi trga) ter razveljavitvi Direktive 2003/6/ES Evropskega parlamenta in Sveta ter direktiv Komisije 2003/124/ES, 2003/125/ES in 2004/72/ES (UL L 173, 12.6.2014, str. 1).
               
               
                  
                     (7)
                  
                        Direktiva 2014/65/EU Evropskega parlamenta in Sveta z dne 15. maja 2014 o trgih finančnih instrumentov ter spremembi Direktive 2002/92/ES in Direktive 2011/61/EU (UL L 173, 12.6.2014, str. 349).
               
               
                  
                     (8)
                  
                        Uredba (EU) 2017/2402 Evropskega parlamenta in Sveta z dne 12. decembra 2017 o določitvi splošnega okvira za listinjenje in o vzpostavitvi posebnega okvira za enostavno, pregledno in standardizirano listinjenje ter o spremembah direktiv 2009/65/ES, 2009/138/ES in 2011/61/EU ter uredb (ES) št. 1060/2009 in (EU) št. 648/2012.
               
               
                  
                     (9)
                  
                        Uredba (EU) št. 575/2013 Evropskega parlamenta in Sveta z dne 26. junija 2013 o bonitetnih zahtevah za kreditne institucije in investicijska podjetja ter o spremembi Uredbe (EU) št. 648/2012.
               
               
                  
                     (10)
                  
                        
                  https://ec.europa.eu/info/files/200610-cmu-high-level-forum-final-report_en
                  .
               
               
                  
                     (11)
                  
                        Uredba (EU) 2019/2115 Evropskega parlamenta in Sveta z dne 27. novembra 2019 o spremembi Direktive 2014/65/EU ter uredb (EU) št. 596/2014 in (EU) 2017/1129 v zvezi s spodbujanjem uporabe zagonskih trgov MSP (UL L 320, 11.12.2019, str. 1).
               
               
                  
                     (12)
                  
                        Zadeva Vodafone, C-58/08: „Če so bile z aktom, ki temelji na členu 95 ES, že odstranjene vse ovire pri trgovanju na področju, ki ga usklajuje, to zakonodajalcu Skupnosti ne more preprečiti možnosti, da to določbo prilagodi vsem spremembam okoliščin ali razvoju znanja zaradi njegove naloge varovanja splošnih interesov, določenih s Pogodbo“.
               
               
                  
                     (13)
                  
                        COM(2020) 456 final z dne 27. maja 2020.
               
               
                  
                     (14)
                  
                        Uredba (EU) 2017/1129 Evropskega parlamenta in Sveta z dne 14. junija 2017 o prospektu, ki se objavi ob ponudbi vrednostnih papirjev javnosti ali njihovi uvrstitvi v trgovanje na reguliranem trgu, in razveljavitvi Direktive 2003/71/ES (UL L 168, 30.6.2017, str. 12).
               
               
                  
                     (15)
                  
                        Uredba (EU) št. 596/2014 Evropskega parlamenta in Sveta z dne 16. aprila 2014 o zlorabi trga (uredba o zlorabi trga) ter razveljavitvi Direktive 2003/6/ES Evropskega parlamenta in Sveta ter direktiv Komisije 2003/124/ES, 2003/125/ES in 2004/72/ES (UL L 173, 12.6.2014, str. 1).
               
               
                  
                     (16)
                  
                        Direktiva 2004/109/ES Evropskega parlamenta in Sveta z dne 15. decembra 2004 o uskladitvi zahtev v zvezi s preglednostjo informacij o izdajateljih, katerih vrednostni papirji so sprejeti v trgovanje na reguliranem trgu, in o spremembah Direktive 2001/34/ES (UL L 390, 31.12.2004, str. 38).
               
               
                  
                     (17)
                  
                        Delegirana uredba Komisije (EU) 2017/565 z dne 25. aprila 2016 o dopolnitvi Direktive 2014/65/EU Evropskega parlamenta in Sveta v zvezi z organizacijskimi zahtevami in pogoji poslovanja investicijskih podjetij ter opredeljenimi izrazi za namene navedene direktive (UL L 87, 31.3.2017, str. 1).
               
            
      
    ---documentbreak--- 
      
         
               EVROPSKA KOMISIJA
            Bruselj, 24.7.2020
            COM(2020) 281 final
            PRILOGA
            k
            UREDBI EVROPSKEGA PARLAMENTA IN SVETA
            o spremembi Uredbe (EU) 2017/1129 v zvezi s prospektom EU za okrevanje in ciljno usmerjenimi prilagoditvami za finančne posrednike, da bi se podprlo okrevanje po pandemiji COVID-19
            {SWD(2020) 120 final}
            
               
         
         
            
               PRILOGA
            
            
               „PRILOGA Va
            
            
               NAJMANJŠI OBSEG INFORMACIJ, KI JIH JE TREBA VKLJUČITI V PROSPEKT EU ZA OKREVANJE
            
            
               I.Ime izdajatelja, država članica ustanovitve, povezava na spletišče izdajatelja
            
            
               Namen je identificirati podjetje, ki izdaja delnice, vključno z identifikatorjem pravnih subjektov (LEI) za to podjetje, državo članico ustanovitve in spletiščem, na katerem so vlagateljem na voljo informacije o poslovnih dejavnostih podjetja, izdelkih, ki jih proizvaja ali storitvah, ki jih ponuja, glavnih trgih, na katerih konkurira, njegovi organizacijski strukturi in, kadar je ustrezno, informacije, vključene s sklicevanjem.
            
            
               II.Izjava o odgovornosti
            
            
               Namen je identificirati osebe, ki so odgovorne za pripravo prospekta EU za okrevanje, in vključiti njihovo izjavo, da so po njihovem najboljšem vedenju informacije v prospektu EU za okrevanje skladne z dejstvi in da v prospektu EU za okrevanje ni nobene izpuščene informacije, ki bi lahko vplivala na njegov pomen. 
            
            
               Kadar je primerno, taka izjava vsebuje informacije, pridobljene od tretjih oseb, vključno z virom oz. viri teh informacij, in izjave ali poročila osebe v vlogi strokovnjaka ter naslednje podatke o tej osebi: 
            
            
               (a) ime;
            
            
               (b) službeni naslov; 
            
            
               (c) kvalifikacije; ter 
            
            
               (d) (morebitne) pomembne interese v zvezi z izdajateljem.
            
            
               V izjavi je naveden pristojni organ, ki je potrdil prospekt EU za okrevanje, prav tako pa je navedeno, da takšna potrditev ni odobritev izdajatelja in da je bil prospekt EU za okrevanje pripravljen v skladu s členom 14a.
            
            
               III.Dejavniki tveganja
            
            
               Namen je opisati najpomembnejša tveganja, ki so značilna za izdajatelja in delnice.
            
            
               IV.Računovodski izkazi
            
            
               Zahteva se objava računovodskih izkazov (letnih in polletnih), ki zajemajo 12-mesečno obdobje pred potrditvijo prospekta EU za okrevanje. Če so bili objavljeni letni in polletni računovodski izkazi, se zahtevajo le letni računovodski izkazi, če so objavljeni po polletnih računovodskih izkazih. 
            
            
               Za letne računovodske izkaze se mora opraviti neodvisna revizija. Revizijsko poročilo se pripravi v skladu z Direktivo 2006/43/ES Evropskega parlamenta in Sveta
                  1
                ter Uredbo (EU) št. 537/2014 Evropskega parlamenta in Sveta
                  2
               .
            
            
               Kadar se Direktiva 2006/43/ES in Uredba (EU) št. 537/2014 ne uporabljata, je treba letne računovodske izkaze revidirati ali pripraviti poročilo o njih glede na to, ali za namene prospekta EU za okrevanje v skladu z revizijskimi standardi, ki se uporabljajo v državi članici, ali v skladu z enakovrednim standardom zagotavljajo resničen in pošten prikaz. Sicer pa mora prospekt EU za okrevanje vsebovati naslednje informacije:
            
         
         
            
               (a)poudarjeno izjavo, ki razkriva, kateri revizijski standardi so bili uporabljeni;
            
            
               (b)obrazložitev morebitnih pomembnih odstopanj od mednarodnih revizijskih standardov.
            
            
               Kadar so zakoniti revizorji zavrnili revizijska poročila o letnih računovodskih izkazih ali kadar ta vsebujejo pridržke, spremembe mnenja, izjave o omejitvi pravne odgovornosti ali poudarjanje zadeve, je treba to obrazložiti ter takšne pridržke, spremembe mnenja, izjave o omejitvi pravne odgovornosti ali poudarjanje zadeve v celoti ponovno navesti.
            
            
               Vključiti bi bilo treba tudi opis kakršne koli bistvene spremembe finančnega položaja skupine, do katere je prišlo po koncu zadnjega finančnega obdobja, za katero so bili objavljeni revidirani računovodski izkazi ali vmesne finančne informacije, ali pa ustrezno negativno izjavo. 
            
            
               Po potrebi se vključijo tudi formalne informacije.
            
            
               V.Informacije o trendih
            
            
               Namen je vključiti opis: 
            
            
               (a)najpomembnejših nedavnih trendov glede proizvodnje, prodaje in zalog ter stroškov in prodajnih cen od konca zadnjega poslovnega leta do datuma prospekta EU za okrevanje; 
            
            
               (b)informacij o kakršnih koli znanih trendih, negotovostih, zahtevah, zavezah ali dogodkih, za katere je v razumnih mejah verjetno, da bodo pomembno vplivali na obete izdajatelja vsaj v tekočem poslovnem letu.
            
            
               VI.Končna cena ponudbe in količina delnic, vključno s trdno zavezo delničarjev glede vpisa več kot 5 % ponudbe in imeni prevzemnikov izdaje
            
            
               Namen je navesti posebne informacije o vrednosti ponudbe delnic in informacije o trdnih zavezah glavnih delničarjev, da bodo vpisali več kot 5 % ponudbe, in o dogovorih o prevzemu izdaje.
            
            
               VII.Kje in kdaj se lahko vpišejo delnice
            
            
                  Namen je navesti mednarodno identifikacijsko številko vrednostnega papirja (ISIN) in druge bistvene informacije o delnicah, ki se ponudijo javnosti, ter zagotoviti informacije o tem, kje je mogoče vpisati delnice, in o obdobju, vključno z morebitnimi spremembami, v katerem bo ponudba odprta, ter opis postopka predložitve vlog skupaj z datumom izdaje novih delnic.
            
            
               VIII. Razlogi za ponudbo in uporaba prihodkov
            
            
               Namen je navesti razloge za ponudbo in, kjer je primerno, ocenjeni neto znesek prihodkov, razčlenjen po glavnih načrtovanih področjih uporabe in predstavljen po prednostnem vrstnem redu takšnih področij uporabe.
            
            
               Če se izdajatelj zaveda, da pričakovani prihodki ne bodo zadoščali za financiranje vseh načrtovanih namenov uporabe, navede znesek in vire drugih potrebnih sredstev. Navedejo se tudi podrobnosti v zvezi z uporabo prihodkov za pridobivanje premoženja, ki ni del tekočega poslovanja, za financiranje napovedanih prevzemov drugih podjetij ali za dokončno odplačilo, zmanjšanje ali vračilo dolgov.
            
            
               X.Izjava o gibljivih sredstvih
            
            
               Namen je zagotoviti informacije, ali gibljiva sredstva zadostujejo za trenutne potrebe izdajatelja ali, v nasprotnem primeru, predlog izdajatelja, kako bo zagotovil potrebna dodatna gibljiva sredstva.
            
            
               XI.Nasprotja interesov
            
            
               Namen je zagotoviti informacije o morebitnih nasprotjih interesov v zvezi z izdajo.
            
         
         
            
               XII.Lastniški deleži po izdaji
            
            
               Namen je zagotoviti informacije o udeležbi v delniškem kapitalu in glasovalnih pravicah po povečanju kapitala, ki je posledica javne ponudbe.“ 
            
         
         
            
                  
                     (1)
                  
                        Direktiva 2006/43/ES Evropskega parlamenta in Sveta z dne 17. maja 2006 o obveznih revizijah za letne in konsolidirane računovodske izkaze, spremembi direktiv Sveta 78/660/EGS in 83/349/EGS ter razveljavitvi Direktive Sveta 84/253/EGS (UL L 157, 9.6.2006, str. 87).
               
               
                  
                     (2)
                  
                        Uredba (EU) št. 537/2014 Evropskega parlamenta in Sveta z dne 16. aprila 2014 o posebnih zahtevah v zvezi z obvezno revizijo subjektov javnega interesa in razveljavitvi Sklepa Komisije 2005/909/ES (UL L 158, 27.5.2014, str. 77).